## La Generalitat augmenta el personal dels parcs de la serra d’Irta, el Montgó, el penyal d’Ifac, las Hoces del Cabriel i les illes Columbretes per a l’estiu

*** El secretari autonòmic de Medi Ambient destaca “la inversió de quasi un milió d’euros per a garantir que els visitants puguen gaudir del patrimoni natural des del respecte a l’entorn”**

La Conselleria de Medi Ambient, Infraestructures i Territori ha augmentat el personal dels parcs naturals de la serra d’Irta, el Montgó, el penyal d’Ifac, las Hoces del Cabriel i les Columbretes durant este estiu degut a l’alta afluència de visitants en estos enclavaments durant l’estiu.

Segons ha explicat el secretari autonòmic de Medi Ambient i Territori, Raúl Mérida, este reforç és “especialment necessari donat l’elevat nombre de visites en zones especialment vulnerables com la Cova Tallada en el Parc Natural del Montgó, el Parc Natural del Penyal d’Ifac o les illes Columbretes”.

Mérida ha detallat, com a exemple, que en la pista que unix Alcossebre i Peníscola, dins del Parc Natural de la Serra d’Irta a Castelló, “l’enorme afluència de persones provoca l’estacionament dels vehicles fora dels llocs establits”. També en l’embarcador de Tamayo, en el terme de Venta del Moro en el Parc Natural de las Hoces del Cabriel, “la notable quantitat d’empreses de turisme actiu que realitzen el descens pel riu necessitaven personal que fera labors de control de l’aforament”.

Per tot això, “s’ha procedit a la contractació temporal de 16 guies de reforç per a l’atenció al visitant que es desplegaran a Irta, Montgó, Ifac, las Hoces del Cabriel i les Columbretes”. A este personal cal sumar un altre reforç consistent en altres cinc tècnics que prestaran servici als parcs de la serra Mariola, la Tinença de Benifassà, la serra d’Irta i Penyagolosa per a gestionar l’increment de tasques derivat de l’augment de l’afluència de públic.

“En total, la Generalitat destinarà quasi un milió d’euros per a desplegar un equip de 74 persones en la xarxa de parcs naturals de la Comunitat Valenciana per a garantir que tothom puga gaudir d’estes joies des del respecte a l’entorn”, ha conclòs Raúl Mérida.

Fecha: 19/08/2024